1Makkedai PUWANGNGE, "Sadiyaka baliwi umma’-Ku, iyakiya dé’ nassempajang mennang lao ri Iyya. Sadiyaka riyéwa siruntu ri mennang, iyakiya dé’ mennang nasappa-Ka. Iyaro bangsaé dé’ naobbi-Ka, namuni sadiya-Ka mappébali: Iyya’naé!
2Tuli sadiyaka duppaiwi umma’-Ku, iyakiya napoji mennang maronta. Iyaro bangsaé napogau’i majaé sibawa maccowériwi rancanana muto.
3Matteru-terui mennang mébbu-Ka macai nasaba makkasuwiyangengngi akkarobangeng ri palla-palla’é untu’ déwata-déwataé sibawa mattunu kamennyang ri mézba-mézbana.
4Ri wennié laowi mennang ri gowa-gowaé sibawa kuburu’é untu’ méllau pangaja ri waliyalaé. Manréi mennang juku bawi sibawa ménung duro juku iya harangngé.
5Makkedai mennang ‘Laono mabéla-béla, aja’ mugéssaki saba’ mapaccikki sibawa mallaikki polé ri iko!’ Dé’ Utahang mitai kédo-kédona mennang! Cai-Ku lao ri mennang pada-padai api iya dé’é naengka napeddé.
6Pahukkungenna mennang pura tarokini ri yolo-Ku. Tongeng, dé’ Umaélo monro mammekko. Maélo-Ka mpale’i jana mennang
7nasaba dosana mennang sibawa dosana toriyolona. Napakatuna-Ka mennang ri laleng tununna kamennyang untu’ déwata-déwataé ri onrong assompanna ri bulu-bulué. Maélo-Ka mpale’i mennang situru sibawa pangkaukenna ri wettu labe’é."
8Makkedai PUWANGNGE, "Buwa anggoro iya engkaé mupa uwaina dé’ nariyabbéyang, iyakiya ripancajiwi uwai anggoro. Makkuwatoniro bangsa-Ku dé’ Upabbinasa manengngi matu, saba’ ri yelle’na mennang engka mupa iya massompaé ri Iyya.
9Sijumella tau Israél polé ri suku Yéhuda Ubarakkaki matu, sibawa wija-wijanna mennang mappunnangiwi matu tana bulu-Ku. Sining tau upilé-Ku iya massompaé ri Iyya monroi matu kuwaro.
10Nasompaka matu umma’-Ku; bimbala sibawa sapingngé mabbellai matu ri Tanéténa Saron sibawa ri Lompo Akhor.
11Iyakiya dé’ nakkuwaro totona sining tau iya salaiyék-Ka, iya dé’é nabati-batiwi Sion, bulu-bulu-Ku iya mapaccingngé, iya makkasuwiyangengngé patala lao ri Gad sibawa Méni, déwata-déwatana amaupekengngé sibawa totoé.
12Maté manekko matu selaku korbang ateddekeng. Saba’, wettuk-Ku mangobbi, dé’ mumappébali, sibawa wettuk-Ku mabbicara, dé’ mumaréngkalinga. Lebbi mupojiwi méwa-Ka sibawa pogau’i iya majaé.
13Sitongenna, tau iya sompaék-Ka manréi matu, na iko alupurekko. Ménungngi matu, na iko adekkakko. Marennui matu mennang, na iko masiriko.
14Sitongenna, gorai matu marennu, na iko teriko sibawa mapeddi.
15Sining tau ripilé-Ku napakéi matu asemmu selaku tanro: "Tennapodo PUWANG Iya Pommatanré mpunoko pada-pada mennang!" Iyakiya tau iya matinulué ri Iyya Uwéréngngi matu aseng baru.
16Tungke tau ri wanuwaéro iya méllauwé barakka, naéllauwi matu ribarakkaki ri Allataala iya matinulué. Tungke tau iya maéloé mattanro, mattanroi matu ri laleng asenna Allataala iya matinulué. Saba’ anrasa-rasang iya riyoloé teddénni sibawa riyallupai."
17Makkedai PUWANGNGE, "Maélo-Ka mébbu langi iya barué sibawa lino iya barué. Kajajiyang-kajajiyang iya riyoloé riyallupaiwi matu sibawa dé’ nariyéngngerang paimeng.
18Arennuno sibawa mariyo-riyo untu’ mannennungeng nasaba aga iya Upancajiyé. Upancajiwi Yérusalém barué penno arennung, sibawa pabbanuwana mariyo-riyo.
19Aléku paimeng marennu matu nasaba Yérusalém, sibawa mariyo-riyo nasaba pabbanuwana. Ri kotaéro dé’na gaga teri, sibawa dé’gaga kelli méllau tulung.
20Ana’-ana’na dé’gaga maté ri wettu baiccu, sibawa tau battowaé narapii matu umuru macowa. Tau iya makkéumuru’é sératu taunna riyangga’i malolo, sibawa tau iya maté ri yolonaéro riyangga’i nakenna pahukkungek-Ku.
21Patettongngi matu tauwé bola sibawa aléna monroiwi; tau laingngé dé’ naonroiwi matu. Natanengiwi matu mennang palla anggoro’é sibawa péneddingiwi uwai anggoro’na; tau laingngé dé’ naénungngi matu. Malampé sunge’i matu umma’-Ku pada-pada ajué, sibawa péneddingiwi wassélé jamanna mennang.
22(65:21)
23Sininna iya napogau’é mallolongengngi, sibawa ana’-ana’na mennang dé’ namaté tennasenna-senna. Mennang sibawa wijanna mennang Ubarakkakiwi matu untu’ mannennungeng.
24Ri wettu dé’napa naéllauwi, mappébali-Ka; ri wettu dé’napa napura massempajang, Utarimani sempajanna mennang.
25Serigalaé sibawa ana’ bimabala’é sisamai manré wella; manréi daramé singaé pada-pada sapingngé, sibawa ulaé dé’na nabbahayana. Ri sininna bulu-bulu-Ku iya mapaccingngé, dé’na gaga iya mapparogiyé iyaré’ga pogau’i majaé."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn